Sklep Komisije

z dne 22. januarja 1974

o podelitvi pooblastil za izvajanje nadzornih ukrepov v državah članicah glede prihodkov in odhodkov Skupnosti

(74/55/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi enotnega Sveta in enotne Komisije Evropskih skupnosti,

ob upoštevanju začasnega Poslovnika Komisije z dne 6. julija 1967, kakor je bil nazadnje spremenjen s Sklepom z dne 6. januarja 1973,

ker Uredba Sveta (EGS) št. 729/70 [1] z dne 21. aprila 1970 o financiranju skupne kmetijske politike v pododstavkih 3 in 4 člena 9(2) opredeljuje, da lahko Komisija od držav članic zahteva preverjanje ali poizvedbe, pri čemer v nekaterih okoliščinah lahko povabi k sodelovanju upravne organe drugih držav članic;

ker Uredba Sveta (EGS, Euratom, ESPJ) št. 2/71 [2] z dne 2. januarja 1971 o izvedbi Sklepa z dne 21. aprila 1970 o nadomestitvi finančnih prispevkov držav članic z lastnimi sredstvi Skupnosti, v prvem pododstavku člena 14(2) določa, da lahko Komisija od držav članic zahteva izvedbo dodatnih nadzornih ukrepov ali jih povabi k sodelovanju k dodatnim nadzornim ukrepom, ki jih izvajajo;

ker Uredba Sveta (EGS) št. 283/72 [3] z dne 7. februarja 1972 o nepravilnostih in povračilu napačno izplačanih zneskov v povezavi s financiranjem skupne kmetijske politike in organizacije informacijskega sistema s tega področja v prvem pododstavku člena 6(1) določa, da če Komisija ugotovi nepravilnosti ali malomarnost, od zadevne države članice lahko zahteva upravno preiskavo;

ker Uredba Sveta (EGS) št. 858/72 [4] z dne 24. aprila 1972 o nekaterih upravnih in finančnih postopkih za delovanje Evropskega socialnega sklada v členu 5(3) določa, da lahko Komisija od držav članic zahteva preverjanje ali poizvedbe, pri čemer v nekaterih okoliščinah lahko povabi k sodelovanju upravne organe drugih držav članic;

ker mora biti Komisija, če želi učinkovito izvajati pooblastila, sposobna sprejeti potrebne ukrepe v zelo kratkem času; ker je treba v ta namen člana Komisije, pristojnega za finančni nadzor, pooblastiti za delo v imenu in pod nadzorom Komisije ter z odobritvijo predsednika in tistega člana Komisije, ki je odgovoren za ustrezne prihodke in odhodke Skupnosti ter za oblikovanje carinskih določb;

ker Komisija nadzira izvajanje tega pooblastila in se le-to izvaja v skladu s smernicami, ki jih je določila Komisija;

ker je treba Komisijo obveščati vsakič, ko se pooblastilo izvaja;

ker to pooblastilo ne izključuje razprave o kateri koli zadevi v celotni Komisiji, kadar koli ta ugotovi, da je razprava potrebna,

SKLENILA:

Člen 1

1. Član Komisije, pristojen za finančni nadzor, ki dela z odobritvijo predsednika, člana Komisije, pristojnega za nadzor ustreznih prihodkov in odhodkov Skupnosti, ter člana Komisije, pristojnega za oblikovanje carinskih predpisov, je v skladu s smernicami, ki jih je določila Komisija, pooblaščen za sprejetje izvedbenih aktov iz pododstavkov 3 in 4 člena 9(2) Uredbe (EGS) št. 729/70, pododstavka 1 člena 14(2) Uredbe (EGS, Euratom, ESPJ) št. 2/71, pododstavka 1 člena 6(1) Uredbe (EGS) št. 283/72 in člena 5(3) Uredbe (EGS) št. 858/72.

Kadar je zadeva nujna in v odsotnosti pooblaščenih članov, z izjemo člana pristojnega za finančni nadzor, lahko dovoljenje izdajo generalni direktorji ali vodje oddelkov, pristojni za ustrezne prihodke in odhodke ter za oblikovanje carinskih predpisov.

V odsotnosti predsednika lahko dovoljenje izda vodja predsednikovega kabineta.

2. Član Komisije, pooblaščen po odstavku 1, deluje v imenu Komisije in je odgovoren Komisiji. O svojih odločitvah mora obveščati Komisijo.

3. Vsak ukrep, sprejet v skladu z odstavkom 1 tega člena, je treba sporočiti Komisiji.

Člen 2

Ta sklep začne veljati 23. januarja 1974.

V Bruslju, 22. januarja 1974

Za Komisijo

W. Haferkamp

Podpredsednik

[1] UL L 94, 28.4.1970, str. 13.

[2] UL L 3, 5.1.1971, str. 1.

[3] UL L 36, 10.2.1972, str. 1.

[4] UL L 101, 28.4.1972, str. 3.

--------------------------------------------------